**ADRODDIAD Y CYNGOR CYMUNED 2024/2025. www.llangynhafal.org.uk**

Helo a chroeso i holl drigolion Gellifor, Hendrerwydd, Llangynhafal a Llanychan sydd, gyda’i gilydd, yn creu cymuned/plwyf Llangynhafal.

Yn unol â deddfwriaeth a gyflwynodd Llywodraeth Cymru, rhaid i’r Cyngor Cymuned baratoi a chyhoeddi adroddiad blynyddol ar flaenoriaethau a gwaith y Cyngor yn ystod y flwyddyn diwethaf, ac ar yr hyn y mae wedi’i gyflawni. Hwn yw ein trydydd adroddiad a gobeithio y bydd o ddiddordeb i chi.

**MATERION CYFFREDINOL** – bydd y Cyngor yn cwrdd yn ffurfiol ar y nos Fercher olaf o bob mis (ac eithrio mis Awst a mis Rhagfyr) yng Nghanolfan Gymuned Gellifor. Mae strwythur penodol ac agenda lawn i’r cyfarfodydd hyn. Gall unrhyw un fod yn bresennol i arsylwi ac mae cyfle i’r cyhoedd ofyn cwestiynau.

**Dyma’ch Cynghorwyr Cymuned:** YCynghorwyr Iona Pierce, Bryan Jones (Cadeirydd), Huw Jones, Kevin Shenton, Ian Jones, David Taylor, Paul Evans ac Andy Mitchelmore.

Bydd y Cyngor yn **trafod amrywiaeth o bynciau** ac mae deddfwriaeth yn rheoli’r ffordd y caiff y rhan fwyaf ohonynt eu trin ond materion y bydd preswylwyr yn eu codi sy’n cael blaenoriaeth.

Fel y soniwyd y llynedd, roedd pobl leol yn awyddus i’r Cyngor roi sylw i’r materion a ganlyn: \*Gwella dodrefn stryd \*Datblygu cae chwarae yn y gymuned \*Gwella’r ganolfan gymuned \*Datblygu digwyddiadau cymunedol \*Sefydlu gardd yn y gymuned \*Coed Nadolig yn Gellifor a Hendrerwydd \*Problemau’n ymwneud â baw ci a chadw’r pentrefi’n daclus \*Arwyddion gwell ar gyfer llwybrau troed a’i gwneud yn haws i’w defnyddio \* Gwella cyflwr y ffyrdd \*Tai fforddiadwy.

Mae’r paragraffau a ganlyn yn cynnwys gwybodaeth am y prif faterion a drafodwyd dros y 12 diwethaf:

**ARIAN I WELLA MANNAU AGORED A SAFLEOEDD CHWARAE** – mae Cyngor Sir Ddinbych yn gwahodd cyrff yng nghymuned Llangynhafal i wneud cais am arian gwerth £11,370 o gronfeydd gohiriedig i wella mannau agored a chyfleusterau chwarae yn yr ardal.

Byddai’r Cyngor Cymuned yn hoffi gweld yr arian yn cael ei wario yn y ffordd orau bosibl ac, yn dilyn ymgynghoriad lleol, daeth i’r amlwg mai un prosiect posibl fyddai **gosod cyfarpar chwarae awyr agored newydd** ar gae chwarae’r ysgol, i’r ysgol a’r gymuned leol ei ddefnyddio.

Mae’r Cyngor Cymuned wrthi’n trafod â chontractwyr ac yn gobeithio y bydd yn bosibl cyflwyno cais i Sir Ddinbych ei ystyried yn ddiweddarach eleni.

**PROSIECT GARDD Y GYMUNED -** mae’r ardd yn parhau i ffynnu diolch i waith caled Iola Quinn a nifer o wirfoddolwyr.

Eleni, mae’r Cyngor Cymuned wedi bod yn ceisio sicrhau cyflenwad dŵr i’r ardd ac, mewn ymgynghoriad â’r gwirfoddolwyr, penderfynwyd prynu tanc dŵr IBC a ffrâm, ac mae’r rhain wedi’u gosod erbyn hyn.

**CEISIADAU CYNLLUNIO A THAI FFORDDIADWY** – yn y cyfarfod agored y llynedd, trafodwyd y cynllun i ddatblygu tir cyfagos i Gellifor Farm. Roedd cynlluniau diwygiedig wedi’u cyflwyno i godi 14 o dai ynghyd â lle parcio cymunedol.

Roedd y Cyngor yn croesawu’r cynnig i greu lle parcio cymunedol ond, yn dilyn sylwadau a gynigiwyd yn y cyfarfod agored, rhoddodd y Cyngor Cymuned bwysau ar yr Awdurdod Cynllunio i gynnwys mwy o dai fforddiadwy yn y datblygiad newydd (nid dim ond un, fel roedd y cynlluniau a gyflwynwyd yn nodi). Roedd y Cyngor Cymuned hefyd wedi gofyn i’r datblygiad gael ai ailddylunio a’i wthio’n ymhellach yn ôl i’r cae er mwyn cynnwys 2 fynedfa i gerbydau, un yn y naill ben i’r safle, a chreu ffyrdd mynediad y tu ôl i’r gwrych presennol.

Cafodd y cais cynllunio ei drafod gan y Pwyllgor Cynllunio ac ystyriwyd sylwadau’r Cyngor Cymuned ond, yn y diwedd, cafodd y cais cynllunio a gyflwynwyd ei gymeradwyo heb unrhyw newidiadau.

Mae prinder tai fforddiadwy’n parhau i beri pryder ac rydym yn disgwyl i Sir Ddinbych gyhoeddi Cynllun Datblygu Lleol newydd.

**DIFFIBRILWYR** – Mae pedwar diffibriliwr yn y gymuned - ar safle Ysgol Gellifor, yn hen flwch ffôn Hendrerwydd, y fynedfa i Eglwys Llangynhafal a thafarn y Golden Lion.

O ran y diffibriliwr sydd ar safle’r ysgol, trefnodd y Cyngor i symud yr offer oddi ar dir yr ysgol, sydd wedi’i gloi yn ystod y diwrnod ysgol, a’i osod wrth ymyl hysbysfwrdd y Cyngor Cymuned ar y ffens allanol. Mae’n bosibl mynd ato’n awr o’r ffordd.

Unwaith eto, mae’r Cyngor Cymuned yn ddiolchgar i Tony Killow am ofalu am y diffibriliwr a’i gynnal a’i gadw.

**CYLLIDEB 2024/2025** – yng nghyd-destun y dreth gyngor, praesept y Cyngor Cymuned oedd £5250.00 neu daliad band treth cyngor cymuned o £14.50. Mae’r Dreth Cyngor Cymuned hon yn parhau i fod ymhlith yr isaf yn Sir Ddinbych. Bydd archwilwyr mewnol ac allanol yn archwilio cyfrifon y Cyngor bob blwyddyn ac ni chafwyd sylwadau negyddol nac argymhellion ganddynt.

**MEINCIAU YN Y GYMUNED** - fel y nodwyd y llynedd, mae’r Cyngor Cymuned yn ymgymryd â rhaglen o waith cynnal a chadw/gosod meinciau newydd yn y gymuned. Cafodd mainc newydd ei gosod ger Plas yn Rhos wedi iddi gael ei difrodi. Rydym hefyd yn adolygu safle’r fainc yn y Comins a’r drofa am Rhewl sy’n mynd yn fwdlyd mewn tywydd gwlyb. Mae’r Cyngor yn parhau i ystyried y posibilrwydd o osod cerrig/wyneb caled o dan y fainc yn lle’r glaswellt presennol.

**MATERION PRIFFYRDD** – fel y nodwyd yn flaenorol, mae’r Cyngor Cymuned yn cyfathrebu’n rheolaidd ag Adran Briffyrdd Sir Ddinbych ynghylch amrywiaeth o faterion gan gynnwys cwynion am **gyflwr y ffyrdd a’r tyllau**. Yn y cyswllt hwn, dyma’r ffyrdd a’r materion eraill sy’n peri’r pryder mwyaf:

\* Hwylfa Fain o Lanychan i’r ffordd top, Llangynhafal \* Rhwng Gables a Hendrerwydd ac ymlaen tuag at gyffordd Cyffion \* Rhwng cornel Bryn Onnen uwchben Gellifor Farm. \* Y ffordd fynydd y tu hwnt i Eglwys Llangynhafal tuag at Cilcain.

\* Yr angen i glirio draeniau a gylïau ar ymyl y ffyrdd

Mae Llywodraeth Cymru wrthi’n cynnal adolygiad o’r **terfyn cyflymder o 20mya**. Yr unig ffordd yng nghymuned Llangynhafal sydd â therfyn cyflymder yw honno o Blas yn Rhos i Gellifor, a’r farn gyffredinol oedd na ddylid newid y terfyn cyflymder o 20mya, a hynny er mwyn gwella diogelwch ar y ffordd. Mae’r Adran Briffyrdd wedi cael y wybodaeth berthnasol.

Gofynnwyd hefyd i’r Adran Briffyrdd ystyried y posibilrwydd o gyflwyno terfynau cyflymder yng nghanol pentrefi Llangynhafal a Hendrerwydd ond cawsom wybod yn ddiweddar nad yw’r pentrefi hyn yn cael eu hystyried yn flaenoriaeth ond bydd yr Adran yn cadw llygad ar y sefyllfa.

**PARC GWLEDIG MOEL FAMAU / LLWYBRAU TROED A LLWYBRAU CEFFYL**– mae cryn dipyn o ardal Llangynhafal yn rhan o’r hyn a oedd yn arfer cael ei alw’n “Ardal o Harddwch Naturiol Eithriadol” (AHNE), ond sy’n awr yn cael ei alw’n “Dirwedd Genedlaethol”.

Unwaith eto, mae’r Cyngor yn parhau i roi blaenoriaeth i sicrhau nad oes dim yn rhwystro’r cyhoedd rhag defnyddio llwybrau troed, lonydd, giatiau, camfeydd etc a’u bod yn gallu mwynhau’r ardal wledig hardd ar garreg ein drws. Yn ystod y flwyddyn, mae mwy o giatiau mochyn wedi’u gosod ac mae cyflwr y llwybrau wedi gwella. Yn benodol, mae camau wedi’u cymryd i glirio’r eithin ym mhen uchaf Hwylfa Llwyn.

Fodd bynnag, mae stormydd y gaeaf wedi achosi cryn dipyn o ddifrod i lwybr Hwylfa Llwyn Isaf. Mae’r Adran Briffyrdd wedi cael gwybod am hyn ac maent wedi cadarnhau eu bod yn bwriadu ymgymryd â’r gwaith trwsio angenrheidiol yn ystod blwyddyn ariannol 2025/2026

**TORRI GLASWELLT YN YSTOD TYMOR YR HAF** – mae’r Cyngor Cymuned yn parhau i drefnu i David Weyman dorri’r safleoedd tir glas mwyaf yn y gymuned a’u cynnal a’u cadw. Mae’r gwaith hwn yn gwella golwg y gymuned yn arw yn ystod misoedd yr haf.

**COEDEN A GOLEUADAU NADOLIG** – mae gosod y goeden Nadolig yn ddigwyddiad blynyddol erbyn hyn ac mae’r Cyngor Cymuned yn ddiolchgar i Paul Evans, Andy Mitchelmore, Kevin Shenton a Mike Quinn am gymryd cyfrifoldeb dros y trefniadau. Eleni, diolch i waith Paul Evans ac Ian Jones, codwyd coeden Nadolig yn Hendrerwydd hefyd a chafwyd noson arbennig o fwyd a diod yn nhafarn y White Horse.

**BAW CI** – mae’r sefyllfa baw ci yn cael ei monitro ac mae’r Cyngor Cymuned yn ddiolchgar i Kevin Shenton am ofalu am y cyflenwadau a bod bagiau’n cael eu prynu at y diben hwn.

**Y GANOLFAN GYMUNED** – fel y nodwyd yn flaenorol, y Cyngor Cymuned yw perchennog y Ganolfan a sefydlwyd Pwyllgor y Ganolfan Gymuned i’w rheoli. Mae’r Ganolfan ar gael i’w llogi ac mae Pwyllgor y Ganolfan wrthi’n ystyried y posibilrwydd o wella’r adeilad.

**CAE CHWARAE’R GYMUNED** - Mae cae chwarae’r ysgol ar gael i blant ei ddefnyddio ac rydym yn ddiolchgar i Lywodraethwyr yr Ysgol am eu cydweithrediad yn y cyswllt hwn. Fel y soniwyd yn gynharach yn yr adroddiad hwn, mae’r Cyngor Cymuned, mewn cydweithrediad â’r ysgol, yn ystyried y posibilrwydd o brynu cyfarpar chwarae awyr agored i’w osod ar y cae chwarae, i’r ysgol a’r gymuned ei ddefnyddio.

**HENDRERWYDD UCHAF** - mae’r gwaith o osod plac arbennig yn Hendrerwydd i nodi lleoliad Hendrerwydd Uchaf, ffermdy o’r unfed ganrif ar bymtheg, a gafodd ei symud i Amgueddfa Werin Sain Ffagan, Caerdydd yn 1957. Ar hyn o bryd, nid oes dim yn Hendrerwydd i ddangos lle'r oedd yn arfer sefyll ond bydd y plac yn cael ei osod yn ddiweddarach eleni gobeithio.

**MATERION ERAILL** – Yn ogystal â’r eitemau uchod, mae’r Cyngor wedi trafod materion eraill yn ystod y 12 mis diwethaf, gan gynnwys **ceisiadau cynllunio**, wrth iddynt godi, a materion ariannol, gan gynnwys **ceisiadau am gymorth ariannol,** y cynllun arfaethedig i sefydlu **Parc Cenedlaethol newydd yng Ngogledd-ddwyrain Cymru** a fydd yn cynnwys Parc Gwledig Moel Famau, a phrynu **Hysbysfyrddau newydd** ar gyfer y gymuned.

Cadeirydd ac Aelodau o’r Cyngor Cymuned. 18.04.2025